KOMMISSIONENS BESLUTNING

af 30. november 2009

om opstilling af miljøkriterier for tildeling af Fællesskabets miljømærke til møbler af træ

(meddelt under nummer K(2009) 9522)

(EØS-relevant tekst)

(2009/894/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke (1), særlig artikel 6, stk. 1, andet afsnit,

efter høring af Den Europæiske Unions Miljømærkenævn, og

ud fra følgende betragtninger:

Forordning (EF) nr. 1980/2000 fastsætter, at Fællesskabets miljømærke kan tildeles et produkt, som besidder egenskaber, der giver det mulighed for i væsentlig grad at bidrage til forbedringer i forbindelse med vigtige miljøforhold.

Forordning (EF) nr. 1980/2000 foreskriver, at der for hver produktgruppe fastsættes specifikke miljømærkekriterier på grundlag af kriterier udarbejdet af Den Europæiske Unions Miljømærkenævn.

VEDTAGET FØLGENDE BESLUTNING:

Artikel 1

Produktgruppen »møbler af træ« omfatter fritstående eller indbyggede enheder, som til privat brug anvendes til opbevaring eller ophængning eller til at ligge, sidde, arbejde og spise i/ved, uanset om møbelmaterialet er til inden- eller udendørs brug eller anvendes erhvervsmæssigt indendørs. Betegnelsen »erhvervsmæssigt« omfatter kontor- og undervisningsmøbler samt møbler til restauranter og hoteller.

Følgende betingelser skal være opfyldt:

Produktet skal bestå af mindst 90 vægtprocent massivt træ eller træbaserede materialer. Glas kan, hvis det er let at udskifte i tilfælde af beskadigelse eller brud, holdes uden for vægtberegningen, hvilket tilsvarende gælder teknisk udstyr og fittings.

Artikel 2

For at få tildelt EF-miljømærket i henhold til forordning (EF) nr. 1980/2000 skal møbler af træ henhøre under produktgruppen »møbler af træ« som defineret i artikel 1 og opfylde miljøkriterierne i bilaget.

Artikel 3

Miljøkriterierne for produktgruppen »møbler af træ« og de krav til vurdering og verifikation, der er knyttet til disse kriterier, gælder i fire år fra meddelelsen af denne beslutning.

Artikel 4

Til administrative formål er kodenummeret for produktgruppen »møbler af træ«»36«.

Artikel 5

Denne beslutning er rettet til medlemsstaterne.

(1) EFT L 237 af 21.9.2000, s. 1.

BILAG

GENERELLE FORHOLD

Formålet med kriterierne

Disse kriterier har navnlig til formål at begrænse træmøblers indvirkning på miljøet og menneskers sundhed gennem hele deres levetid.

Nærmere bestemt:

— Der skal anvendes materialer produceret på en mere bæredygtig måde.

— Anvendelsen af farlige stoffer og udledningen af forurenende stoffer skal begrænses.

— Produktets holdbarhed skal testes.

Krav ved vurdering og verifikation

De specifikke krav, som anvendes ved vurdering og verifikation, er angivet for hvert kriterium. Der kan eventuelt anvendes andre testmetoder end dem, der er anført ved de enkelte kriterier, hvis disse accepteres som ligeværdige af det ansvarlige organ, der skal vurdere ansøgningen.

Når ansøgeren skal tilvejebringe dokumentation, analyse- og testresultater eller andet belæg for, at kriterierne opfyldes, er det underforstået, at dette kan stamme fra ansøgeren og/eller dennes leverandør(er) og/eller deres leverandør(er) osv. alt efter omstændighederne.

Overensstemmelsesvurdering udføres (så vidt muligt) af behørigt akkrediterede laboratorier, som opfylder de generelle krav i EN ISO 17025.

De ansvarlige organer kan om nødvendigt kræve underbyggende dokumentation og foretage uafhængig verifikation.

Det anbefales de ansvarlige organer at tage hensyn til, om der anvendes anerkendte miljøforvaltningsordninger, f.eks. EMAS eller ISO 14001 og miljøvaredeklarationer, når de bedømmer ansøgningerne og kontrollerer, om kriterierne overholdes (Bemærk: Disse erklæringer og ordninger anbefales, men er ikke påkrævede).

KRITERIER

Fritagelser

Følgende fritagelser for visse materialekriterier gælder for:

i) Andre materialer end massivt træ, træbaserede materialer og materialer, der hører ind under kriterierne for overfladebehandling og møbelmontage, kan undtages fra at opfylde »krav til træ og træbaserede materialer«, hvis de udgør mindre end 3 % af det miljømærkede produkts samlede vægt.

ii) Tilbehør såsom skruer og søm samt metalbeslag til skydedøre og skuffer er undtaget fra at opfylde alle materialekriterier.

Vurdering og verifikation: Relevante oplysninger om det materiale, der undtages fra at opfylde bestemte kriterier, skal tilvejebringes. Beregningen af den procentvise andel af materialer, som undtages, omfatter mængden af sådanne materialer i kompositmaterialer uanset den procentvise andel af kompositmaterialet i det færdige, miljømærkede møbel. Beregningen af den samlede vægt må ikke inkludere tilbehør.

1. Produktbeskrivelse

Der skal tilvejebringes en produktbeskrivelse (funktionel beskrivelse, produktnavn eller referencekode; hvis der findes forskellige typer af det samme produkt, beskrives de undertyper, som ansøgningen omfatter). Der skal gives oplysninger om produktets samlede vægt, materialer anvendt i produktet, herunder tilbehør og fittings og disses vægt.

Vurdering og verifikation: Ansøgeren skal tilvejebringe en produktbeskrivelse, inklusive de ovennævnte oplysninger, til det ansvarlige organ.

2. Farlige stoffer

a) Der må ikke tilsættes træproduktet stoffer eller præparater, som på ansøgningstidspunktet er tildelt eller kan tildeles en eller flere af følgende risikosætninger: — R23: (Giftig ved indånding) — R24: (Giftig ved hudkontakt) — R25: (Giftig ved indtagelse) — R26: (Meget giftig ved indånding) — R27: (Meget giftig ved hudkontakt) — R28: (Meget giftig ved indtagelse) — R39 (Fare for varig alvorlig skade på helbred) — R40 (Mulighed for kræftfremkaldende effekt) — R42 (Kan forårsage overfølsomhed ved indånding) — R43 (Kan forårsage overfølsomhed ved kontakt med huden) — R45 (Kan fremkalde kræft) — R46 (Kan forårsage arvelige genetiske skader) — R48 (Alvorlig sundhedsfare ved længere tids påvirkning) — R49 (Kan fremkalde kræft ved indånding) — R50 (Meget giftig for organismer, der lever i vand) — R51 (Giftig for organismer, der lever i vand) — R52 (Skadelig for organismer, der lever i vand) — R53 (Kan forårsage uønskede langtidsvirkninger i vandmiljøet) — R60 (Kan skade forplantningsevnen) — R61 (Kan skade barnet under graviditeten) — R62 (Mulighed for skade på forplantningsevnen) — R63 (Mulighed for skade på barnet under graviditeten) — R68 (Mulighed for varig skade på helbred) Disse risikosætninger er fastsat i Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (1) (direktivet om farlige stoffer) med senere ændringer, jf. Europa-Parlamentets og Rådets direktiv 1999/45/EF (2) (direktivet om farlige præparater). Som alternativ kan klassificeringen ske i henhold til Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (3). I så fald må der ikke tilsættes råmaterialerne stoffer eller præparater, som på ansøgningstidspunktet er tildelt eller kan tildeles en eller flere af følgende faresætninger: H300, H301, H310, H311, H317 H330, H331, H334, H351, H350, H340, H350i, H400, H410, H411, H412, H413, H360F, H360D, H361f, H361d H360FD, H361fd, H360Fd, H360Df, H341, H370, H372.

b) Produktet må ikke indeholde halogenerede organiske bindemidler, axidirin og polyaziridiner samt pigmenter og tilsætningsstoffer baseret på: — bly, cadmium, chrom (VI), kviksølv og forbindelser heraf — arsenik, bor og kobber — organisk tin.

c) I produktet må der kun benyttes flammehæmmere, som er kemisk bundet i matricen/materialerne eller til materialernes overflade (reaktive flammehæmmere). Hvis de anvendte flammehæmmere har fået tildelt en eller flere af nedenstående fareangivelser, bør disse flammehæmmere ændre deres kemiske struktur, idet de tilsættes produktet, så de ikke mere bør klassificeres med nogen af disse fareangivelser. (Mindre end 0,1 % af flammehæmmeren i matricen/materialet må bibeholde de egenskaber, den havde før anvendelsen). — R40 (Mulighed for kræftfremkaldende effekt) — R45 (Kan fremkalde kræft) — R46 (Kan forårsage arvelige genetiske skader) — R49 (Kan fremkalde kræft ved indånding) — R50 (Meget giftig for organismer, der lever i vand) — R51 (Giftig for organismer, der lever i vand) — R52 (Skadelig for organismer, der lever i vand) — R53 (Kan forårsage uønskede langtidsvirkninger i vandmiljøet) — R60 (Kan skade forplantningsevnen) — R61 (Kan skade barnet under graviditeten) — R62 (Mulighed for skade på forplantningsevnen) — R63 (Mulighed for skade på barnet under graviditeten) — R68 (Mulighed for varig skade på helbred) Disse risikosætninger er fastsat i direktiv 67/548/EØF, med senere ændringer. Flammehæmmere, som alene fysisk blandes i matrice/materiale, udelukkes (additive flammehæmmere). Som et alternativ kan klassificeringen ske i henhold til Europa-Parlamentets og Rådets forordning (EF) nr. 1272/2008. I så fald må der ikke tilsættes råmaterialerne stoffer eller præparater, som på ansøgningstidspunktet er tildelt eller kan tildeles en eller flere af følgende faresætninger: H351, H350, H340, H350i, H400, H410, H411, H412, H413, H360F, H360D, H361f, H361d, H360FD, H361fd, H360Fd, H360Df og H341. Vurdering og verifikation: Ansøgeren skal tilvejebringe en erklæring om, at dette kriterium er opfyldt, samt en liste over ingredienser og tilhørende dokumentation (som f.eks. sikkerhedsdatablade).

3. Krav til træ og træbaseret materiale

a) Bæredygtig skovforvaltning

Producenten skal have en politik for bæredygtige træindkøb og et system, der kan spore og bekræfte træets oprindelse samt spore det fra skov til første modtagelsessted.

Alt træs oprindelse skal kunne dokumenteres. Producenten skal sikre, at alt træ kommer fra lovlige kilder. Træet må ikke komme fra fredede områder eller områder, der officielt er ved at blive fredet, gamle urskove og skove med en høj bevaringsværdi fastlagt under inddragelse af nationale interessenter, medmindre købet klart overholder den nationale fredningslovgivning.

— Indtil den 30. juni 2011 gælder det for alle miljømærkede træprodukter på markedet, at mindst 50 % af det massive træ og 20 % af de træbaserede materialer skal stamme fra bæredygtigt forvaltede skove certificeret af uafhængige tredjeparter med certificeringsordninger, som opfylder kriterierne i punkt 15 i Rådets resolution af 15. december 1998 om en skovbrugsstrategi for EU med senere ændringer, eller fra genanvendte materialer.

— Fra og med den 1. juli og indtil den 31. december 2012 gælder det for alle miljømærkede træprodukter på markedet, at mindst 60 % af det massive træ og 30 % af de træbaserede materialer skal stamme fra bæredygtigt forvaltede skove certificeret af uafhængige tredjeparter med certificeringsordninger, som opfylder kriterierne i punkt 15 i Rådets resolution af 15. december 1998 om en skovbrugsstrategi for EU med senere ændringer, eller fra genanvendte materialer.

— Fra og med den 1. januar 2013 gælder det for alle miljømærkede træprodukter på markedet, at mindst 70 % af det massive træ og 40 % af de træbaserede materialer skal stamme fra bæredygtigt forvaltede skove certificeret af uafhængige tredjeparter med certificeringsordninger, som opfylder kriterierne i punkt 15 i Rådets resolution af 15. december 1998 om en skovbrugsstrategi for EU med senere ændringer, eller fra genanvendte materialer.

Vurdering og verifikation: For at opfylde disse betingelser skal ansøgeren vise, at alle ansøgerens miljømærkede træprodukter opfylder de gældende krav for certificeret træ, når de bringes i omsætning efter de datoer, der er anført i kriteriet. Hvis dette ikke kan påvises, vil det ansvarlige organ kun udstede en miljømærketilladelse for den periode, for hvilken overensstemmelse kan dokumenteres. Ansøgeren skal tilvejebringe den påkrævede dokumentation fra træleverandøren, hvor typer, mængder og træets præcise oprindelse er anført for træ anvendt til møbelfremstilling. Ansøgeren skal tilvejebringe de relevante certifikater som bevis for, at certificeringsordningen opfylder kravene i punkt 15 i Rådets resolution af 15. december 1998 om en skovbrugsstrategi for EU.

Definition: Ved træbaserede materialer forstås materialer, der fremstilles af et eller flere af følgende materialer ved hjælp af bindemiddel og/eller lim: træfibre, afbarkede eller tilskårne træplader, træaffald fra skove, plantager, savtømmer, rester fra papirmasse-/papirindustrien og/eller genbrugstræ. Træbaserede materialer omfatter: hårde fiberplader, fiberplader, mellemhårde fiberplader, spånplader, OSB-plader, krydsfiner og massive træplader. Betegnelsen »træbaseret materiale« omfatter også kompositmaterialer fremstillet af træbaserede plader belagt med plast, lamineret plast, metal eller andet overflademateriale og færdige/halvfærdige træbaserede plader.

Færdigvarer eller halvfabrikata i form af træbaserede materialer samt træbaserede materialer med belægning af plast, lamineret plast, metal eller andre overfladematerialer skal udover kriterierne i dette afsnit også opfylde kriterierne for overfladebehandling.

b) Genvundne træfibre

Træ, spåner eller fibre fra genvundne forbrugsvarer, som anvendes til produktion af træbaserede materialer (input), skal som minimum opfylde bestemmelserne i EPF’s industrinorm som anført i afsnit 6 i dokumentet »EPF Standard for delivery conditions of recycled wood« (EPF-standard for leveringsbetingelser vedrørende genanvendt træ) af 24. oktober 2002. Referencestandardtabellen er også vedlagt i tillægget.

Vurdering og verifikation: Der skal tilvejebringes en erklæring om, at der er anvendt genvundet træ i produktionen af træbaserede materialer. Der skal derudover tilvejebringes prøvningsresultater for at verificere overensstemmelsen med grænseværdier som fastsat i tillægget.

c) Imprægneringsstoffer og præserveringsmidler

i) Møbler til indendørsbrug må ikke være imprægnerede. Alle andre former for møbler, hvor der anvendes imprægnering eller præservering, skal opfylde kravene vedrørende farlige stoffer (afsnit 2).

ii) Efter fældningen må massivt træ ikke behandles med stoffer eller præparater indeholdende stoffer optaget på følgende lister: — WHO’s liste over stoffer i klasse 1a (yderst farlig) i henhold til den vejledende klassifikation af pesticider efter farlighed (»WHO recommended classification of pesticides by hazard)« — WHO’s liste over stoffer i klasse 1b (meget farlig) i henhold til den vejledende klassifikation af pesticider efter farlighed (»WHO recommended classification of pesticides by hazard)«.

Behandling af træ skal derudover ske i overensstemmelse med Rådets direktiv 79/117/EØF (4) og Rådets direktiv 76/769/EØF (5).

Vurdering og verifikation: Ansøgeren tilvejebringer en erklæring, som viser, at dette kriterium er overholdt, en liste over, hvilke stoffer der er anvendt, samt et datablad for hvert stof.

d) Anvendelse af farlige stoffer og præparater i produktionen af træbaserede materialer

Ud over kravene i afsnit 2 vedrørende farlige stoffer skal alle de stoffer og præparater, som anvendes i fremstillingen af træbaseret materiale, opfylde følgende betingelser:

i) Nyt træ må ikke behandles med stoffer eller præparater indeholdende stoffer optaget på følgende lister: — WHO’s liste over stoffer i klasse 1a (yderst farlig) i henhold til den vejledende klassifikation af pesticider efter farlighed (»WHO recommended classification of pesticides by hazard)« — WHO’s liste over stoffer i klasse 1b (meget farlig) i henhold til den vejledende klassifikation af pesticider efter farlighed (»WHO recommended classification of pesticides by hazard)«. Behandling af træ skal desuden ske i overensstemmelse med bestemmelserne i direktiv 79/117/EØF samt 76/769/EØF.

ii) Indholdet af fri formaldehyd i produkter eller præparater, anvendt i pladerne, må ikke overstige 0,3 vægtprocent. Indholdet af fri formaldehyd i bindemidler, klæbemidler og lim til krydsfinerplader eller laminerede træplader må ikke overstige 0,5 vægtprocent.

Vurdering og verifikation: Ansøgeren skal tilvejebringe relevante erklæringer til dokumentation af, at de ovennævnte krav er opfyldt. For kemikalier, der anvendes i produktionen af træbaserede materialer, skal tilvejebringes et materiale- og sikkerhedsdatablad eller tilsvarende dokumentation med oplysninger om klassificering af sundhedsrisikoen.

e) Formaldehydemissioner fra ubehandlede, råtræbaserede materialer

Træbaserede materialer må kun benyttes i møbler, hvis de opfylder følgende krav:

i) Spånplade: Formaldehydemissionerne fra spånplader i rå tilstand, dvs. før maskinbearbejdning eller overfladebehandling, må ikke overstige 50 % af den emissionsgrænse, der gælder for klasse E1 i henhold til standard EN 312. Vurdering og verifikation: Ansøgeren og/eller dennes leverandør skal tilvejebringe dokumentation for, at de træbaserede materialer opfylder dette krav i henhold til den europæiske standard EN 312-1.

ii) Fiberplade: Det målte formaldehydindhold i enhver anvendt fiberplade, må ikke overstige 50 % af den grænseværdi, der gælder for klasse A-produkter i henhold til EN 622-1. Men fiberplader i klasse A accepteres, hvis de ikke udgør mere end 50 % af produktets samlede indhold af træ og træbaserede materialer. Vurdering og verifikation: Ansøgeren og/eller dennes leverandør skal tilvejebringe dokumentation for, at de træbaserede materialer opfylder dette krav i henhold til den europæiske standard EN 622-1.

f) Genmodificeret træ

Produktet må ikke indeholde genmodificeret træ.

Vurdering og verifikation: Ansøgeren skal tilvejebringe en erklæring om, at der ikke er anvendt genmodificeret træ.

4. Kriterier for overfladebehandlinger

Overfladebehandling referer til overfladebehandlingsprocessen enten af enkeltdele/komponenter til møbler eller af møblet som helhed.

a) Overfladebehandling med plast og metal

Plast og metaller er tilladt i mængder op til 2 % af møblets samlede vægt. De skal overholde de generelle krav til farlige stoffer anført i afsnit 2.

Vurdering og verifikation: Ansøgeren skal tilvejebringe relevant dokumentation for, at dette kriterium er opfyldt.

b) Overfladebehandling med andre materialer end plast og metal

Dette kriterium er knyttet til møblers og træmaterialers overfladematerialer.

i) Farlige stoffer og præparater (herunder VOC-indhold)

Alle materialer, stoffer og præparater skal overholde kravene til farlige stoffer anført i afsnit 2.

Vurdering og verifikation: Ansøgeren skal tilvejebringe en erklæring om, at dette kriterium er opfyldt, samt en liste over ingredienser og tilhørende dokumentation som f.eks. materiale- og sikkerhedsdatablade.

Kemiske stoffer klassificeret som skadelige for miljøet af producenten/leverandøren af de kemiske stoffer i henhold til Fællesskabets klassifikationssystem (28. ændring til direktiv 67/548/EØF) skal overholde en af de to nedenstående grænser:

— Kemikalier, der er klassificeret som miljøskadelige i henhold til direktiv 1999/45/EF, må ikke tilsættes stoffer og præparater beregnet til overfladebehandling. Dog må produkterne indeholde op til 5 % flygtige organiske forbindelser (VOC) som defineret i Rådets direktiv 1999/13/EF (6) (ved VOC forstås i den sammenhæng organiske forbindelser med et damptryk på 0,01 kPa eller derover ved 293,15 K eller en tilsvarende flygtighed under anvendelsesbetingelserne). Hvis produktet skal fortyndes, må indholdet af det fortyndede produkt ikke overstige førnævnte grænseværdi.

— Den anvendte mængde (vådmaling/lak) af miljøskadelige stoffer i henhold til direktiv 1999/45/EF må ikke overstige 14 g/m2 overfladeareal, og den anvendte mængde (vådmaling/lak) VOC må ikke oversige 35 g/m2.

Vurdering og verifikation: Ansøgeren afgiver en erklæring om, at kriteriet er opfyldt, og tilvejebringer relevant dokumentation herfor, herunder:

— en komplet fremgangsmåde med mængdeangivelse og CAS-numre for de anvendte stoffer

— testmetoden og testresultaterne for alle stoffer i produktet i henhold til direktiv 67/548/EØF

— en erklæring om, at alle anvendte stoffer er oplyst

— antal lag og anvendt mængde pr. lag pr. kvadratmeter overfladeareal

Anvendelsesmetode:

Følgende standardeffektivitetsgrad anvendes med henblik på at beregne forbruget af overfladebehandlingsprodukt og den anvendte mængde: Sprøjtelakering uden genvinding 50 %, sprøjtelakering med genvinding 70 %, sprøjtelakering, elektrostatisk 65 %, sprøjtelakering, klokke, disk 80 %, valselakering 95 %, tæppelakering 95 %, vakuumlakering 95 %, dypning 95 %, overrisling 95 %.

c) Formaldehyd

Formaldehydemissioner fra stoffer og præparater til overfladebehandling, der afgiver formaldehyd, skal være under 0,05 ppm.

Vurdering og verifikation: Ansøgeren og/eller ansøgerens leverandør skal tilvejebringe en erklæring, som dokumenterer, at ovennævnte krav er overholdt, tillige med oplysninger om overfladebehandlingens sammensætning (f.eks. materiale- og sikkerhedsdatablade).

d) Plastblødgøringsmiddel

Hvis plastblødgøringsmidler anvendes i fremstillingsprocessen, skal phthalaterne overholde kravene anført i afsnit 2 om farlige stoffer.

Derudover er DNOP (di-n-octylphthalat), DINP (di-isononylphthalat), DIDP (di-isodecylphthalat) ikke tilladt i produktet.

Vurdering og verifikation: Ansøgeren skal afgive en erklæring om, at kriteriet er opfyldt.

e) Biocider

Kun de biocidholdige produkter, som indeholder biocidaktive stoffer, optaget i bilag IA til Europa-Parlamentets og Rådets direktiv 98/8/EF (7), og godkendt til brug i forbindelse med møbler, må anvendes.

Vurdering og verifikation: Ansøgeren skal tilvejebringe en erklæring om, at dette krav er opfyldt, samt en liste over de anvendte biocidholdige produkter.

5. Kriterier for møbelmontage

Disse kriterier er knyttet til limning af komponenter, som indgår i møbelmontageprocessen, f.eks. klæbemidler.

a) Farlige stoffer i klæbemidler og bindemidler

De skal overholde kravene i afsnit 2 om farlige stoffer.

Vurdering og verifikation: Ansøgeren tilvejebringer relevante erklæringer til dokumentation af, at ovennævnte krav er opfyldt. For hvert enkelt kemikalie, der anvendes i møbelmontagen, skal tilvejebringes et sikkerhedsdatablad eller tilsvarende dokumentation med oplysninger om klassificering af sundhedsrisikoen. Testrapporter eller en erklæring fra leverandøren skal tilvejebringes i forbindelse med indhold af fri formaldehyd.

b) VOC

Klæbemidlernes VOC-indhold i forbindelse med møbelmontage må ikke overstige 5 vægtprocent. (VOC betyder enhver organisk forbindelse, hvis damptryk ved 293,15 K er mindst 0,01 kPa, eller som har en tilsvarende flygtighed under de særlige anvendelsesforhold).

Vurdering og verifikation: Ansøgeren skal tilvejebringe en erklæring indeholdende alle de klæbemidler, der anvendes i forbindelse med møbelmontagen samt i henhold til dette kriterium.

6. Kriterier for slutproduktet

a) Holdbarhed og sikkerhed

Produktet skal opfylde kravene til holdbarhed, styrke, sikkerhed og stabilitet i de EN-standarder, der gælder for produktet. I tilfælde, hvor der ikke findes nogen EN-standarder, finder kravene i ISO-standarderne anvendelse. Hvis der ikke findes nogen EN- og ISO-standarder, skal produktets holdbarhed, styrke, sikkerhed og stabilitet vurderes på baggrund af design og materialevalg af en uafhængig testinstitution.

Brugervejledningen skal indeholde en liste med normer og standarder, som skal anvendes i forbindelse med holdbarhedsvurderingen.

Holdbarhedskriteriet har stor betydning, så for at forbedre vurderingen af produkternes holdbarhed, vil EUMN gøre en indsats for at fremme vedtagelsen af EN-holdbarhedsstandarder, som skal foreligge, næste gang disse kriterier revideres.

Vurdering og verifikation: Producenten skal fremkomme med en erklæring, herunder dokumentation for anvendte testmetoder foretaget af den akkrediterede institution samt testresultaterne.

b) Vedligeholdelse

Det skal være muligt at vedligeholde produktet uden organiske opløsningsmidler.

Producenten skal garantere, at det vil være muligt at erhverve reservedele (originale funktionelle enheder eller enheder, der opfylder en lignende funktion) efter anmodning gennem hele den igangværende fremstillingsperiode og i en periode på fem år fra det tidspunkt, da fremstillingen af det pågældende sortiment ophørte.

Vurdering og verifikation: Ansøgeren og/eller ansøgerens leverandør skal tilvejebringe en erklæring sammen med dokumentation for, at dette kriterium er overholdt.

c) Genvinding og affald

Produktet skal være let at genvinde. Der skal gives forbrugeren en detaljeret beskrivelse af måder, hvorpå man bedst skiller sig af med produktet (genbrug, genvinding, returneringstiltag fra ansøgeren, energiproduktion), ordnet i forhold til deres indvirkning på miljøet. Sikkerhedsforanstaltninger skal træffes for hver mulighed, således at indvirkningen på miljøet er klart beskrevet.

Vurdering og verifikation: Ansøgeren og/eller ansøgerens leverandør skal give eksempler på de oplysninger, der vil blive givet, samt en begrundelse for anbefalingerne.

d) Forbrugeroplysning

Følgende oplysninger skal leveres sammen med miljømærkede produkter:

— oplysninger om brugsegnethed på baggrund af privat eller offentlig brug (stor eller lille udnyttelse, uden- eller indendørsbrug)

— rengørings- og plejeoplysninger

— vejledning om (eventuel) genanskaffelse, efter anmodning, af glas fra producenten eller detailforhandleren i tilfælde af skade eller brud

— vejledning om, at de lokale myndigheder bør kontaktes med henblik på den bedste måde, hvorpå man kan skille sig af med gamle møbler og materialer

— monteringsvejledning

— optimal brug fra et ergonomisk synspunkt, hvor det er relevant

— navnene på de træarter, hvoraf der forekommer massivt træ

— angivelse af enhver behandling eller præservering, der er anvendt på udendørsprodukter (kemisk, biologisk eller fysisk)

— anbefaling af, at forbrugeren bruger miljømærkede produkter til fremtidig præservering af møblet.

Vurdering og verifikation: Ansøgeren skal give et eksempel på det informationsmateriale, der leveres sammen med et miljømærket produkt.

e) Emballering af slutprodukt

Emballage skal opfylde følgende krav:

i) Det skal være fremstillet af enten: — let genvindeligt materiale, — materiale bestående af fornyelige ressourcer, eller — materiale beregnet til genbrug, f.eks. tekstilbelægninger.

ii) Alt materiale skal være let at skille ad med håndkraft i genvindelige dele bestående af ét materiale (f.eks. pap, papir, plastik eller tekstil).

Vurdering og verifikation: Sammen med ansøgningen skal der indleveres en beskrivelse af produktemballagen og en erklæring om, at produktet opfylder disse kriterier.

f) Mærkning på emballagen

Følgende oplysninger skal være anført emballagen:

»Du kan finde flere oplysninger om, hvorfor dette produkt har fået tildelt Blomsten, på internetstedet: http://www.ecolabel.eu«

Følgende (eller tilsvarende) tekst skal også anføres på produktets emballage eller vedlægges denne:

»Yderligere oplysninger findes på EU-miljømærkets websted. Nærmere oplysninger kan fås ved henvendelse til: navn/adresse på ansøgerens forbrugerafdeling«.

Vurdering og verifikation: Ansøgeren skal indlevere en prøve af produktemballagen og brugervejledning samt de oplysninger, der gives sammen med produktet, samt en erklæring om, at produktet opfylder hvert enkelt af disse krav.

g) Oplysninger på miljømærket

Rubrik 2 i miljømærket skal være forsynet med følgende tekst:

— Træ fra veldrevne skove

— Begrænset brug af farlige stoffer

— Dette produkt er holdbarhedstestet.

Vurdering og verifikation: Ansøgeren skal indlevere en prøve på produktemballagen, hvor mærket er vist, samt en erklæring om, at produktet opfylder dette krav.

(1) EFT 196 af 16.8.1967, s. 1.

(2) EFT L 200 af 30.7.1999, s. 1.

(3) EUT L 353 af 31.12.2008, s. 1.

(4) EFT L 33 af 8.2.1979, s. 36.

(5) EFT L 262 af 27.9.1976, s. 201.

(6) EFT L 85 af 29.3.1999, s. 1.

(7) EFT L 123 af 24.4.1998, s. 1.